b'\n_START_ARTICLE_\nTramadol\n_START_SECTION_\nDelovanje\n_START_PARAGRAPH_\nTramadol je agonist na GABA-receptorjih, noradrenergi\xc4\x8dnih in serotonergi\xc4\x8dnih receptorjih. Tramadol izkazuje desetkrat manj\xc5\xa1i analgeti\xc4\x8dni u\xc4\x8dinek kot morfin (ima potenco 0,1 - morfin je osnova za dolo\xc4\x8danje analgeti\xc4\x8dnega u\xc4\x8dinka in ima primerjalno vrednost potence 1,0). Zato so potrebni ve\xc4\x8dji odmerki za dosego enakega u\xc4\x8dinka kot pri morfinu - odmerki zana\xc5\xa1ajo okoli 50\xe2\x80\x93100\xc2\xa0mg._NEWLINE_Analgeti\xc4\x8dni u\xc4\x8dinek je posledica vezave na opioidne receptorje, in sicer na \xce\xbc-receptorje. Zavira tudi privzem serotonina in noradrenalina v presinapti\xc4\x8dne nevrone, kar dodatno oja\xc4\x8da protibole\xc4\x8dinski u\xc4\x8dinek._NEWLINE_Tramadol je povsem sintezna u\xc4\x8dinkovina, kar je posebnost med opioidnimi spojinami. Izkazuje manj\xc5\xa1o afiniteto do \xce\xbc-receptorjev. Prednost tramadola je njegova nizka organotoksi\xc4\x8dnost.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPojavijo se lahko ne\xc5\xbeeleni u\xc4\x8dinki, kot so znojenje, sedacija ali zmedenost. Zaradi nizke afinitete do \xce\xbc-receptorjev v terapevtskih odmerkih ne vpliva na dihalni center in na krvni tlak v plju\xc4\x8dih. Pri injiciranju se pogosto pojavi huj\xc5\xa1a slabost, zato se navadno daje skupaj z antiemetikom. Vpliv na sr\xc4\x8dni utrip in krvni tlak je skorajda neznaten.Pri vi\xc5\xa1jih odmerkih je nevarnost konvulzij.\n_START_SECTION_\nZasvojljivost\n_START_PARAGRAPH_\nPri dolgotrajnej\xc5\xa1em jemanju se lahko pojavita telesna in du\xc5\xa1evna zasvojenost. Pri prenehanju jemanja se lahko po nekaj dneh pojavi odtegnitveni sindrom, ki se ka\xc5\xbee kot pove\xc4\x8dano ob\xc4\x8dutenje bole\xc4\x8dine in nelagodnost.'